PE-man vasgetrek vir meineedArgieffoto: Kent Williamson ’n Man in Port Elizabeth is vas ná hy ’n huisroof aangemeld het wat nooit plaasgevind het nie. Kapt. Sandra Janse van Rensburg, woordvoerder van die polisie, sê die man (55) is vasgetrek op aanklag van meineed te danke aan die goeie speurwerk van ’n Humewood-speurder. “Die man het aangevoer daar is ’n vuurwapen op hom gerig by sy woning in Somerstrand en dat hy in sy huis toegesluit was. Hy beweer verder dat sy huis en motorsleutels vermis was en dat sy wit Mercedes-Benz ook gesteel is,” het Janse van Rensburg gesê. Die speurder is daarna in kennis gestel die motor is opgespoor in die Gelvandale-omgewing. “Die speurder het inligting van die bestuurder van die sogenaamde gesteelde voertuig opgevolg en die ‘slagoffer’ ingeroep vir verdere ondervraging,” het Janse van Rensburg gesê. Dit het toe aan die lig gekom dat die voorval in werklikheid nooit plaasgevind het nie. Hy is in hegtenis geneem vir meineed, het Woensdag 19 April in die Port Elizabeth-landdroshof verskyn en is R500 borgtog toegestaan. Die saak is uitgestel tot 29 Mei vir nadere ondersoek.